**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.09.2017, ora 8.00 – 27.09.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.09.2017, ora 7.00**

**RÂURI**

Debitele au fost, în general, în scădere, exceptând cursul mijlociu şi inferior al Siretului unde au fost în creştere prin propagare şi râurile din bazinele: Jiu, Olt (exceptând bazinul său superior), Vedea, Argeş, Ialomiţa, Bârlad, bazinul mijlociu şi inferior al Prutului şi râurile din Dobrogea unde au fost relativ staţionare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Iza, Tur, Someş, Crișuri, Arieș, Caraș, Suceava, Bistriţa, Putna, bazinele inferioare ale Crasnei și Begăi, bazinul superior al Prutului și mai mici (sub 30% din normalele lunare) pe Bârlad, Jijia și pe unele râuri din bazinul Mureșului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general în scǎdere, exceptând râurile din bazinele: Jiu, Olt, Vedea, Argeș, Ialomița, Bârlad, bazinul mijlociu și inferior al Prutului și râurile din Dobrogea, unde vor fi relativ staționare.

Pe cursul inferior al Siretului debitele vor fi în creștere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 26.09 – 27.09.2017 a fost în creştere, având valoarea de 5700 m3/s, peste media multianuală a lunii septembrie (3800 m3/s).

Pe tot sectorul aval de Porţile de Fier debitele au fost în creştere.

Debitul la intrarea în ţară (secţiunea Baziaş) va fi staţionar (5700 m3/s).

Pe tot sectorul aval de Porţile de Fier debitele vor fi în creştere.

**2.** **Situaţia meteorologică în intervalul 26.09.2017, ora 8.00 – 27.09.2017, ora 6.00**

**ÎN ŢARĂ**

Regimul termic a fost caracterizat de valori diurne, în general apropiate de mediile multianuale, excetând sudul Olteniei și sud-vestul Munteniei unde, maximele înregistrate s-au situat sub cele normale, specifice acestei date din an. Cerul a fost variabil, cu înnorări și ploi în general slabe, îndeosebi în prima parte a intervalului în regiunile sud-vestice, pe arii restrânse în cele sudice și doar cu totul izolat în grupa vestică a Carpaților Meridionali și în zona Munților Banatului. Vântul a suflat slab și moderat cu intensificări ziua în special în sud-est, unde la rafală s-au depășit viteze de 55...60 km/h, iar la munte, cu precădere în zona înaltă, temporar a suflat tare cu peste 65 km/h. Temperaturile maxime s-au încadrat între 17 grade la Calafat și Voineasa și 24 de grade la Arad, Chișineu Criș, Holod, Târgu Jiu, Sighetu Marmației, Satu Mare, Baia Mare, Dej, Timișoara, Lugoj, Sînnicolau Mare, Jimbolia, Hârșova și Cernavodă, iar la ora 06.00 se întregistrau temperaturi cuprinse între 1 grad la Miercurea Ciuc și Joseni și 19 grade la Constanța și Mangalia.

**Observație**: începând de ieri, de la ora 06.00, au fost în vigoare 7 atenționări cod galben privind fenomene meteorologice periculoase imediate  emise după cum urmează: 6 atenționări emise de SRPV Constanța și 1 atenționare emisă de CNPM pentru Muntenia

**LA BUCUREŞTI**

Deși valorile de temperatură diurne au marcat o ușoară scădere față de ziua anterioară, acestea au continuat să se situeze în jurul celor climatologic specifice acestei date din an. Cerul a fost variabil, cu înnorări în general persistente în prima parte a intervalului, când, în unele cartiere, trecător, a plouat slab. Vântul a suflat moderat cu intensificări temporare pe parcursul zilei. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06.00 se înregistrau 14 grade la toate stațiile meteorologice.

**3. Prognoza meteorologică în intervalul 27.09.2017, ora 8.00 – 28.09.2017, ora 8.00**

**ÎN ŢARĂ**

Valorile termice diurne vor marca o scădere față de ziua anterioară, urmând astfel ca în orele amiezii acestea să se încadreze între 16 și 22 de grade. Cerul va fi variabil, cu înnorări temporare în sud-vestul, sud-estul și sudul extrem al țării unde, doar cu totul izolat, trecător, se vor semnala ploi slabe sau burniță. Vântul va sufla slab și moderat, cu unele intensificări la munte precum și în regiunile sudice și sud-estice, viteze mai mari la rafală urmând, însă, a se înregistra în zona Deltei și pe litoral. Temperaturile minime vor fi cuprinse între 3 și 13 grade, ușor mai coborâte în estul Transilvaniei. Noaptea vor fi condiții de ceață.

**LA BUCUREŞTI**

Cerul va fi variabil cu înnorări temporare, iar vântul va sufla, în general, moderat.

Temperatura maximă, ușor mai scăzută decât cea din ziua anterioară, se va situa în jurul valorii de 19 grade, iar cea minimă va fi de 8...10 grade.

***II. CALITATEA APELOR***

Nu s-au înregistrat evenimente deosebite.

***II. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 25.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Caraș Severin** revine cu informații sumplimentare referitor la încetarea fenomenului de poluare atmosferică la data de 21.09.2017, datorită precipitațiilor, de la platforma Dealul Lupacului Reșița, jud. Caraș Severin, care aparține de Societatea SC GREEN ECOBAUER SRL Reșița, aflată în insolvență, cauzată de autoaprinderea deșeurilor cu emisii de fum, începând cu data de 28.08.2017. GNMCJ-CS a sistat activitatea de recepționare a deșeurilor municipale și a notificat APM-CS în vederea suspendării autorizației de mediu din cauza nerespectării condițiilor de depozitare, ca urmare a incendierii stocului de 4000 de tone de deșeuri municipale de pe amplasament. Societatea a fost sancționată contravențional cu amendă în valoare de 100.000 lei, conform OUG nr 195/2005 actualizată, privind protecția mediului, deoarece s-a identificat faptul că, în funcție de viteza vântului, au fost afectate de fumul rezultat din arderea dețeurilor zonele locuite din municipiul Reșița. Se va monitoriza în continuare amplasamentul.

**2. În domeniul solului şi vegetaţiei**

**Garda Forestieră Râmnicu Valcea** informează despre producerea unui incendiu de litieră, în data de 25.09.2017, ora 14.50, pe raza DS Olt, OS Drăgănești Olt, la perdeaua forestieră de protecție a hergheliei Slatina, municipiul Slatina, jud. Olt, care a afectat o suprafață de 0,48 ha de litieră, vârsta arboretului fiind de 8 ani, zonă geografică de câmpie, care a fost stins la data de 25.09.2017, ora 15.45, de o echipă formată din două persoane silvice și șase cetățeni cu mijloace specifice, palete de răchită. Cauza incendiului este necunoscută.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE